18-jarige sterf in ongeluk: ‘Hy was my hart’Francois van Zyl. Foto: Verskaf Die 18-jarige Francois van Zyl wat verlede week in ŉ motorongeluk omgekom het, sal Woensdag gegroet word. Francois, wat verlede jaar in matriek was, is Donderdag oorlede toe hy op die pad tussen Magaliesburg en Hekpoort beheer oor sy bakkie verloor het. Toetsie Wallis, Francois se ma, het gesê haar seun was baie geliefd onder sy skoolmaats en vriendekring. “Hy het almal altyd met respek hanteer. Hy los ŉ groot leemte in baie mense se lewens en gaan baie gemis word.” Francois het in Odendaalsrus grootgeword en het in sport uitgeblink. Hy het reeds op ŉ jong ouderdom vir Hoërskool Goudveld se eerste rugbyspan uitgedraf. Hy het in 2016 saam met sy ma na Magaliesburg verhuis en by Hoërskool Bekker begin skoolgaan waar hy ook diep spore getrap en in sport uitgeblink het. Hy het senter en heelagter vir Bekker se eerste rugbyspan gespeel en is ook as die skool se beste krieketspeler aangewys. Francois, ook bekend as Cois, was op die leerlingraad en het ook op akademiese gebied goed presteer. Hy laat ook sy pa, stiefma, stiefpa, sy suster en grootouers agter. “Ai Cois, ek het nie woorde nie en ook nie meer ŉ hart nie want jy was my hart,” het sy ma gesê. Francois word Woensdag uit die Nederduitsch Hervormde Kerk in Magaliesburg begrawe.